SABUY พุ่ง 6% ลุ้นปิด 2 ดีลโค้งท้ายปี ดันรายได้ทะลุเป้า 5 พันล้าน
SABUY ทะยาน 6% ลุ้นรายได้ปีนี้ตามเป้า 5-5.5 พันล้าน จ่อปิด 2 ดีลโค้งท้ายปีธุรกิจขนส่งสินค้าและบริหารจัดการคลังสินค้า คาดปี 66 รายได้จะเพิ่มขึ้นแตะ 2 หมื่นล้าน
SABUY ทะยาน 6% ลุ้นรายได้ปีนี้ตามเป้า 5-5.5 พันล้าน จ่อปิด 2 ดีลโค้งท้ายปีธุรกิจขนส่งสินค้าและบริหารจัดการคลังสินค้า คาดปี 66 รายได้จะเพิ่มขึ้นแตะ 2 หมื่นล้าน
25 พ.ย. 2565

ผู้สื่อข่าวรายงานว่า วันนี้ (25 พ.ย.65) ราคาหุ้น บริษัท สบาย เทคโนโลยี จำกัด (มหาชน) หรือ ณ SABUY เวลา 14:41 น. อยู่ที่ระดับ 11.50 บาท บวก 0.70 บาท หรือ 6.48% สูงสุดที่ระดับ 11.60 บาท ต่ำสุดที่ระดับ 10.80 บาท ด้วยมูลค่าการซื้อขาย 250.50 ล้านบาท

นายชูเกียรติ รุจนพรพจี ประธานเจ้าหน้าที่บริหาร SABUY เปิดเผยว่า บริษัทตั้งเป้าหมายรายได้ในปี 66 จะเพิ่มขึ้นแตะระดับ 20,000 ล้านบาท โดยในทุกๆธุรกิจจะมีการเติบโตได้อย่างต่อเนื่อง และ มีการรับรู้รายได้เข้ามาเต็มปี
ทั้งนี้บริษัทเตรียมที่จะขยายธุรกิจออกไปยังภูมิภาคเพิ่มเติมด้วย โดยปัจจุบันบริษัทอยู่ระหว่างการเจรจาเพื่อที่จะเข้าซื้อกิจการ (M&amp;A) หรือรวมลงทุน (JV) ผู้ประกอบการที่เกี่ยวเนื่องกับระบบชำระเงินออนไลน์ (Payment Gateway) ในประเทศมาเลเซีย และ อีก 5 ประเทศคือ ฟิลิปปินส์ อินโดนีเซีย สิงคโปร์ เวียดนาม รวมถึงประเทศไทย โดยคาดว่าจะเห็นความชัดเจนในปี 66 เบื้องต้นคาดว่าจะใช้งบลงทุนราว 100 ล้านเหรียญสหรัฐ
สำหรับทิศทางผลประกอบการในช่วงที่เหลือของปี 65 นี้ คาดว่าจะมีรายได้รวมไม่ต่ำกว่า 2,300-2,500 ล้านบาท ซึ่งจะช่วยหนุนให้ภาพรวมรายได้ทั้งปีเป็นไปตามเป้าหมายที่วางไว้ 5,000-5,500 ล้านบาท
ขณะเดียวกันบริษัทอยู่ระหว่างการเจรจาเพื่อเข้า M&amp;A หรือ JV อีก 2 ดีล ซึ่งประกอบธุรกิจการขนส่งสินค้าและบริหารจัดการคลังสินค้า คิดว่าจะเห็นความชัดเจนในช่วงปลายปีนี้